Umhvørvisstovan gav hin 4. juni 2012 Statoil loyvi til nýtslu og burturbeining av kemikalium í sambandi við boring av leitibrunninum Brugdan II Boringin er í loyvi 006 á knattstøðu 61° 15’ 42.75’’ N og 04° 59’ 48.93’’ V, umleið 100 km í ein landsynning úr Føroyum. Dýpið, har borað verður, er umleið 484 m. Sí kort her. Boringin er ætlað at byrja um hálvan juni 2012 og er mett at taka í mesta lagi 131 dagar, íroknað at flyta boripallin á staðið, at bora og læsa brunnin og at flyta pallin av staðnum. Boripallurin COSL Pioneer verður nýttur til boringina. Loyvið fevnir um nýtslu og burturbeining av kemikalium, sum verða brúkt í sambandi við boringina. Í viðgerðini hevur Umhvørvisstovan lagt dent á, at tey loyvdu kemikaliini ikki eru seint niðurbrótilig í náttúruni, ikki upphópast í livandi verum og ikki eru eitrandi. Í loyvinum eru harumframt settar treytir um botnkanningar nærhendis brunninum, bæði áðrenn og aftaná boringina, um umhvørvisstýring, viðgerð av burturkasti, o. a.